《用子文韵呈李参议彦泽 其一》
宋代·员兴宗

行殿青冥天尽头，草间祇解老伊周。中吴谁命虎牙将，重赵几成牛后羞。

君去忘家勿忘国，我悲非剑亦非缑。动容乞予功名地，不作西南斗样州。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。